Ulla Tørnæs (V), 2010-02-02:
Lad mig starte med at sige, at jeg er ganske enig med hovedsigtet i forslaget, nemlig at der er behov for flere klimainvesteringer i udviklingslandene.
Det bliver stadig vigtigere at få fremskyndet igangsættelsen af klimainvesteringer, og det er væsentligt, at det sker i takt med den fortsatte kamp mod fattigdom.
Vi skal sikre, at vi ikke mister de fremskridt, vi har kæmpet så hårdt for, og de resultater, som vi har opnået i forbindelse med FN's 2015-mål.
Som nævnt støtter jeg hovedsigtet med forslaget.
Inden for rammerne af en øget dansk udviklingsindsats arbejder regeringen allerede på at sikre flere klimainvesteringer i udviklingslandene.
Danmark har i forbindelse med klimatopmødet i december tilkendegivet, at Danmark som led i en global klimaaftale vil yde en opstartsfinansiering til klimaaktiviteter på 1,2 mia. kr. i de næste 3 år.
Jeg skal imidlertid på regeringens vegne opfordre Folketinget til at forkaste det fremsatte beslutningsforslag.
Jeg mener således ikke, at der er behov for at oprette en ny og særlig statslig fond til klimainvesteringer i udviklingslande, som skal administreres af Industrialiseringsfonden for Udviklingslandene, IFU.
Vi har allerede en række udmærkede instrumenter, som kan understøtte formålet, som det er beskrevet i beslutningsforslaget.
IFU har inden for de eksisterende rammer rige muligheder for at prioritere og investere i klimaprojekter i udviklingslande.
Herudover giver EKF's garantifacilitet med 200 mio. kr. i kapitaltilførsel fra staten mulighed for at stille garanti for klimaprojekter.
Vi arbejder allerede på at styrke de eksisterende instrumenters fokus på relevante klimaprojekter i udviklingslandene.
Det arbejde vil blive styrket i de kommende år.
Det er i den sammenhæng afgørende, at der i udviklingslandene sikres gode rammebetingelser for klimaprojekter – rammebetingelser, som gør det attraktivt og lønsomt at investere i bæredygtige klimaløsninger.
Hvis et udviklingsland yder særlig støtte til fossile brændstoffer, vil det i sagens natur gøre det vanskeligere at skabe basis for investeringer i klimaløsninger.
Jeg er ikke overbevist om, at der i Danmark skulle være et udækket behov for finansiering af klimarelaterede projekter i udviklingslandene.
En tværministeriel arbejdsgruppe, som arbejdede grundigt med spørgsmålet i 2008, fandt det således ikke godtgjort, at der skulle være behov for en særlig statslig fond for klimaprojekter.
Endvidere er det mit klare indtryk, at der er betydelig privat kapital fra især de institutionelle investorer, der har fokus på klimainvesteringer i udviklingslandene.
Senest har ATP annonceret at ville skyde 1 mia. euro ind i en global klimafond.
Jeg er orienteret om, at IFU er i dialog med investorer og virksomheder om projekter, som vil kunne fremme klimainvesteringer i udviklingslandene.
Regeringen lægger vægt på, at IFU har fokus på investeringer i de fattigste udviklingslande.
Som bekendt tog vi i 2005 initiativ til at styrke IFU's fattigdomsorientering yderligere, idet den daværende landeindkomstgrænse på 5.185 dollar pr. indbygger blev reduceret til 2.428 dollar, og den er i dag 3.084 dollar.
Det er glædeligt at konstatere, at den øgede fattigdomsorientering af IFU's investeringer har virket efter hensigten, idet afrikaandelen er øget markant siden 2005 og i dag udgør omkring 40 pct.
Den udvikling flugter godt med Afrikakommissionens anbefalinger og de internationale initiativer, som er lanceret som opfølgning på netop Afrikakommissionen.